Vážení riaditelia škôl a vedúci jedální,

touto cestou by som Vás chcela informovať o zmenách, ktoré sa týkajú dotácií na stravovanie pre deti navštevujúce materské a základné školy, tzv. „obedy zadarmo“.

**Dňa 01.08.2021** nadobudnú účinnosť nasledovné právne úpravy zákona č. 544/2010 Z. z.
o dotáciách v pôsobnosti Ministerstva práce, sociálnych vecí a rodiny SR v znení neskorších predpisov (ďalej len „zákon o dotáciách“):

* zákon č. 417/2020 Z.z. zo dňa 17.12.2020, ktorým sa mení a dopĺňa zákon o dotáciách (<https://www.slov-lex.sk/pravne-predpisy/SK/ZZ/2020/417/20210801.html>) a
* návrh zákona, ktorým sa mení a dopĺňa zákon o dotáciách, ktorý bol schválený NR SR dňa 22.06.2021(<https://www.nrsr.sk/web/Default.aspx?sid=zakony/zakon&ZakZborID=13&CisObdobia=8&CPT=506>). *Predmetný návrh zákona zatiaľ nebol podpísaný prezidentkou SR.*

Vyššie uvedené právne úpravy od nového školského roku 2021/2022 prinášajú nasledovné zmeny v poskytovaní dotácií na stravu:

* **ukončenie plošného poskytovania dotácií** na stravu v ZŠ a poslednom ročníku MŠ **a doplnenie novej skupiny detí**,ktoré majú nárok na poskytnutie dotácie. Novou skupinou detí, na ktoré bude možné poskytnúť dotáciu na stravu sú deti, ktoré žijú v domácnosti, ktorej členovia si neuplatnili, alebo nemohli uplatniť nárok na daňový bonus. V nadväznosti na uvedené dochádza k **zmene okruhu oprávnených detí** a dotácia sa poskytuje:
* v zmysle § 4 ods. 3 písm. a) zákona o dotáciách na každé dieťa, ktoré navštevuje MŠ alebo ZŠ a v MŠ alebo v ZŠ je najmenej 50 % detí z domácností, ktorým sa poskytuje pomoc v hmotnej núdzi;
* v zmysle § 4 ods. 3 písm. b) zákona o dotáciách na dieťa, ktoré navštevuje MŠ alebo ZŠ a žije v domácnosti, ktorej sa poskytuje pomoc v hmotnej núdzi *(ďalej len „dieťa v HN“)* alebo ktorej príjem je najviac vo výške životného minima *(ďalej len „dieťa v ŽM“),*
* v zmysle § 4 ods. 3 písm. c) zákona o dotáciách na dieťa, ktoré navštevuje posledný ročník MŠ alebo ZŠ a žije v domácnosti, v ktorej si ani jeden člen domácnosti neuplatnil na toto dieťa nárok na sumu daňového zvýhodnenia na vyživované dieťa, ktoré dovŕšilo šesť rokov veku a nedovŕšilo 15 rokov veku, žijúce s ním v domácnosti podľa osobitného predpisu[[1]](#footnote-1)*(ďalej len „deti bez daňového bonusu),* túto skutočnosť preukazuje rodič dieťaťa žiadateľovi podľa § 4 ods. 4 preukazuje čestným vyhlásením.

Zvyšuje sa suma dotácie na 1,30,- eur za každý odstravovaný deň. Za vyučovanie v ZŠ sa považuje aj **individuálne vzdelávanie**, ktoré sa uskutočňuje bez pravidelnej účasti na vzdelávaní v ZŠ[[2]](#footnote-2).

**Podľa inštrukcií z Úradu práce, sociálnych vecí a rodiny si Vás dovoľujem požiadať o informovanie rodičov o týchto zmenách a doručenie potrebných dokladov pre zhodnotenie hmotnej núdze alebo kde príjem domácnosti nepresahuje výšku životného minima, resp. doručenie čestného prehlásenia o neuplatnení si daňového bonusu, ktoré tvorí prílohu tohto mailu.** **Do termínu 10.8.2021 je nutné Úradu práce, sociálnych vecí a rodiny zaslať novú žiadosť s menným zoznamom detí uplatňujúcich si príspevok na stravovanie.**

Za životné minimum fyzickej osoby alebo fyzických osôb, ktorých príjmy sa posudzujú, sa považuje suma alebo úhrn súm:

* 218,06 € mesačne, ak ide o jednu plnoletú fyzickú osobu,
* 152,12 € mesačne, ak ide o ďalšiu spoločne posudzovanú plnoletú fyzickú osobu,
* 99,56 € mesačne, ak ide o nezaopatrené dieťa alebo zaopatrené neplnoleté dieťa.

Každá škola a školská jedáleň obdrží informáciu s menným zoznamom detí, ktoré majú nárok na dotáciu za účelom správneho výpočtu stravného.

Spracovávanie a vyúčtovanie obedov, prípadne kontaktná osoba ohľadom dotácií na stravu je:

Mgr. Mária Poláchová

0940 634 167

maria.polachova@karlovaves.sk

S pozdravom ....................................................

 Mgr. Mária Poláchová

vedúca referátu sociálneho, zdravotného a pre seniorov

1. § 52zzj ods. 2 písm. c) zákona č. 595/2003 Z. z. o dani z príjmov v znení zákona č. 416/2020 Z. z. (s účinnosťou od 01.01.2022 – odkaz na ustanovenie § 33 ods. 1 písm. c) zákona č. 595/2003 Z. z. o dani z príjmov v znení v znení zákona č. 416/2020 Z. z.) [↑](#footnote-ref-1)
2. § 23 písm. a) a § 24 zákona č. 245/2008 Z. z. o výchove a vzdelávaní a o zmene a doplnení niektorých zákonov v znení neskorších predpisov [↑](#footnote-ref-2)